**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ԱՐՄԵՆ ՀԱԿՈԲՋԱՆՅԱՆԻ ՈՒՂԵՐՁԸ՝ ԵՐԵԽԱՆԵՐԻ ՊԱՇՏՊԱՆՈՒԹՅԱՆ ՕՐՎԱ ԿԱՊԱԿՑՈՒԹՅԱՄԲ**

*Սիրելի հայրենակիցներ.*

Հունիսի 1-ը Երեխաների պաշտպանության օրն է, ինչի կապակցությամբ շնորհավորում եմ ինչպես մանուկներին, այնպես էլ նրանց ծնողներին՝ քաջատեղյակ լինելով, որ օրն իսկական տոն է նաև ծնողների համար:

Երեխաները մաքրության, անմեղության, բարիության մարմնացում են: Հենց նրան ձեռքում է վաղվա օրը, նրանց  կրթությունն ու դաստիարակությունն է վաղվա պայծառ և խոստումնալից ապագայի գրավականը: Սրտանց ուզում եմ, որ ամբողջ կյանքում աշխարհի բոլոր մանուկներին ուղեկցի միայն խաղաղությունը, երջանկությունը, անհոգ մանկությունը և ծնողների այն գիտակցությունը, որ երեխան պարգև է, սրբություն, իսկական օրհնանք:

Անհնար է կրթել առողջ մտածողություն ունեցող երեխա՝ առանց ծնողի լիարժեք գիտակցության և առողջ երեխա դաստիարակելու ցանկության: Ուստի բոլոր ծնողներին մաղթում եմ առողջություն, համբերություն և ուժ՝ երեխաներին իրենց նպատակներին հասցնելու համար:

Հպարտ եմ, որ մեր երկրում օրեցօր ավելանում է սոցմանկավարժների, հոգեբանների, սոցաշխատողների թիվը, ինչը նպաստում է հատուկ խնամք պահանջող  երեխաների լիակատար և սահուն ինտեգրմանը հասարակություն:

Ու թո՛ղ որ միասին ստեղծենք այնպիսի ընտանիքներ,  որտեղ երեխաները կմեծանան առանց հոգեբանական և  ֆիզիկական բռնության: